Na osnovi Odluke o objavi Natječaja za potrebe popune Mreže javne zdravstvene službe, KLASA: 025-04/19-01/101, URBROJ: 338-01-01-19-01 od 17. travnja 2019. godine

HRVATSKI ZAVOD ZA ZDRAVSTVENO OSIGURANJE

o b j a v l j u j e

**N A T J E Č A J**

**za sklapanje ugovora o provođenju primarne zdravstvene zaštite iz obveznog zdravstvenog osiguranja za potrebe popune Mreže javne zdravstvene službe**

**I. PREDMET NATJEČAJA**

Sklapanje ugovora o provođenju primarne zdravstvene zaštite iz obveznog zdravstvenog osiguranja za djelatnosti opće/obiteljske medicine, zdravstvene zaštite predškolske djece, zdravstvene zaštite žena, dentalne zdravstvene zaštite (polivalentne) i zdravstvene njege u kući od prihvaćanja ponude do kraja važećeg ugovornog razdoblja u skladu s odredbama Zakona o zdravstvenoj zaštiti ("Narodne novine", broj 100/18.), Zakona o obveznom zdravstvenom osiguranju ("Narodne novine", broj 80/13. i 137/13.), Odluke o osnovama za sklapanje ugovora o provođenju zdravstvene zaštite iz obveznog zdravstvenog osiguranja („Narodne novine“, broj 56/17., 73/17., 30/18., 35/18., 119/18. i 32/19. - u daljnjem tekstu: Odluka o osnovama) i drugim općim aktima Hrvatskog zavoda za zdravstveno osiguranje (u daljnjem tekstu: Zavod) na područjima na kojima je Mreža javne zdravstvene službe ("Narodne novine" broj 101/12., 31/13., 113/15. i 20/18. - u daljnjem tekstu: Mreža) nepopunjena.

Podaci o nepopunjenim mjestima u Mreži navedeni su po djelatnostima u tablicama koje se nalaze u privitku ovog Natječaja.

**II. OPĆI UVJETI NATJEČAJA**

1. Ponude na natječaj podnose za djelatnosti iz glave I. ovog natječaja u skladu s općim aktima Zavoda i Mrežom:
2. privatni zdravstveni radnici:

* koji posjeduju rješenje Ministarstva zdravstva o odobrenju za rad u djelatnosti i na području za koje podnose ponudu,
* koji zadovoljavaju uvjete propisane Zakonom o zdravstvenoj zaštiti, Zakonom o obveznom zdravstvenom osiguranju, Odlukom o osnovama te ostalim općim aktima Zavoda

1. zdravstvene ustanove koje:

* posjeduju rješenje Ministarstva zdravstva o odobrenju za rad u djelatnosti i na području za koje podnose ponudu
* posjeduju rješenje trgovačkog suda o upisu u sudski registar
* zadovoljavaju uvjete propisane Zakonom o zdravstvenoj zaštiti, Zakonom o obveznom zdravstvenom osiguranju, Odlukom o osnovama te ostalim općim aktima Zavoda.

1. Ponude na natječaj **ne podnose**:

Privatni zdravstveni radnici i zdravstvene ustanove za već ugovorene timove sa Zavodom.

**III. KRITERIJI ODABIRA**

Odabir ponuda provest će se procjenom zadovoljavanja kriterija prema redoslijedu prioriteta i kako slijedi:

1. ponuditelj specijalist opće/obiteljske medicine za djelatnost opće/obiteljske medicine
2. ponuditelj s većim brojem opredijeljenih osiguranih osoba (ne manje od propisanog minimuma za sklapanje ugovora sa Zavodom iz Odluke o osnovama)
3. ponuditelj koji osigurava bolju dostupnost cjelokupne zdravstvene zaštite osiguranim osobama Zavoda unutar područja za koje se raspisuje natječaj
4. razina opremljenosti ordinacije
5. dužina ugovornog odnosa sa Zavodom u ponuđenoj djelatnosti
6. redoslijed zaprimanja ponuda

**IV. DOSTAVA PONUDE**

.

1. **Ponude na natječaj zaprimaju se od 15. svibnja 2019. godine do 24. svibnja 2019. godine.**
2. **Ponude se podnose putem ponudbene dokumentacije** koja se može preuzeti od 15. svibnja 2019. godine na web stranicama Zavoda, a u skladu s uputama za popunjavanje i dostavljanje ponudbene dokumentacije iz točke 8. ove glave.
3. Uz ponudu obvezno je priložiti **sve priloge** navedene u ponudbenoj dokumentaciji.
4. Razmatrat će se samo ponude zaprimljene do dana naznačenog u točki 1. ove glave i napisane na ponudbenoj dokumentaciji uz sve propisane priloge iz točke 2. i 3. ove glave.
5. Ponude za područja i djelatnosti za koja nije iskazana potreba u tablicama iz glave I. ovog natječaja, ponude koje ne zadovoljavaju opće uvjete natječaja, ponude s netočnim podacima odnosno podacima koji ne odgovaraju stvarnom stanju kao i ponude koje nemaju propisani minimalni broj opredijeljenih osiguranih osoba za sklapanje ugovora sa Zavodom neće biti razmatrane.
6. Ponuda za provođenje primarne zdravstvene zaštite, uz tražene priloge podnosi se nadležnim regionalnim uredima/područnim službama prema području za koje podnose ponudu.
7. Ponudu sa svim traženim prilozima potrebno je uvezati u jednu cjelinu.
8. Upute za popunjavanje ponudbene dokumentacije sastavni su dio ovog Natječaja, a nalaze se na web stranici Zavoda pod nazivom „*Upute - popuna Mreze - svibanj2019“.docx*“.

Ponuda se dostavlja s naznakom:

*"Natječaj za popunu Mreže u djelatnosti/ma \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ “*

(navesti djelatnost/i)

NAPOMENA: Sve obavijesti u svezi s ovim Natječajem možete dobiti u nadležnim regionalnim uredima/područnim službama Zavoda.